La immatriculació de béns per part de l'Església catòlica ha afectat categories de béns força diversos (temples dedicats al culte, rectories, altres edificacions, terrenys rústics, etc.), respecte dels quals tant les persones físiques, com les administracions o altres persones jurídiques poden considerar que hi tenen drets.
Atesa la complexitat jurídica i social d'aquesta qüestió, és raonable cercar solucions extrajudicials que permetin una millor gestió i resolució de cada conflicte, a partir del diàleg, la negociació i l'entesa entre les parts, tenint presents les circumstàncies de cada cas i els diversos interessos, sota els principis de la mediació (voluntarietat, imparcialitat i neutralitat, confidencialitat, caràcter personalíssim i bona fe) i amb el suport d'una persona mediadora experta, objectiva i neutral.
El servei de mediació que ofereix el Departament de Justícia en aquest àmbit, atesa la seva complexitat jurídica i la diversitat de supòsits que pot incloure, es pot concretar en l'inici d'un procediment de mediació en sentit estricte o bé, d'acord amb les parts interessades, en l'ús d'altres mètodes de gestió i resolució de conflictes, com ara la intermediació, la negociació, l'avaluació per experts, la conciliació registral o l'arbitratge.
Poden sol·licitar l'inici d'un procés de mediació tant les autoritats eclesiàstiques com qualsevol altra persona física o jurídica, ja sigui a iniciativa pròpia o a instàncies de l'autoritat judicial, dels professionals col·legiats o dels responsables dels serveis públics de diversos àmbits, que poden proposar-la a les parts i contactar amb el Centre de Mediació de Catalunya.
La mediació està sotmesa al principi de voluntarietat, de manera que és necessària la voluntat de totes les parts afectades per iniciar un procés de mediació.
La mediació es pot iniciar a petició de les parts, de comú acord, o d'una de les parts, si l'altra o les altres n'han manifestat l'acceptació, en el termini de vint dies des que han estat informades.
Per fer-ho possible, el Centre de Mediació de Catalunya trasllada a l'altra o les altres parts les peticions de mediació que l'afecten.
Per demanar l'inici d'un procediment de mediació al Centre de Mediació de Catalunya s'ha d'emplenar la sol·licitud de mediació civil (format pdf).
A l'àmbit de la mediació, s'hi ha d'especificar que es tracta d'una sol·licitud de mediació per béns immatriculats.
A l'apartat de dades de la mediació, s'hi poden consignar els anys en què va tenir lloc la immatriculació, així com els elements que poden justificar que se'n té el títol de propietat o altres drets, i altres dades d'interès sobre les circumstàncies concretes dels béns afectats.
La sol·licitud s'ha de presentar de forma digital, com un document annex a una petició genèrica adreçada al Departament de Justícia.
A la mateixa petició genèrica també s'hi pot adjuntar una còpia simple del Registre de la propietat on consti el bé que es considera que es va immatricular.
Hi ha disponible un tutorial sobre com presentar un document al registre electrònic de la Generalitat mitjançant una petició genèrica.
En primer lloc, el Centre de Mediació ofereix a les parts una sessió informativa prèvia, per assessorar-les sobre el valor, els avantatges, els principis i les característiques de la mediació.
En funció d'aquest coneixement i del cas concret, les parts decideixen si opten o no per la mediació.
Les parts poden designar de comú acord la persona mediadora d'entre les inscrites al Registre general del Centre de Mediació de Catalunya.
En cas contrari, han d'acceptar la que designi l'organisme responsable.
Amb l'assistència d'aquesta persona, que actua de manera imparcial i neutral, el procediment de mediació pretén que les parts iniciïn un procediment voluntari i confidencial per facilitar la comunicació entre elles i que puguin trobar la solució al conflicte per elles mateixes.
La durada de la mediació depèn de la naturalesa i la complexitat del conflicte, però amb caràcter general no pot excedir dels seixanta dies hàbils, comptadors des del dia de la reunió inicial, ni del màxim de sis sessions.
Amb caràcter general, la mediació està subjecta a unes tarifes de caràcter oficial.
No obstant això, a l'empara de l'article 27.3 de la Llei 15/2009, del 22 de juliol, de mediació en l'àmbit del dret privat, el Departament de Justícia ha acordat, en interès dels usuaris i de la difusió de la mediació, que els procediments de mediació impulsats per l'Oficina de Mediació sobre Immatriculacions tingui caràcter gratuït per a les parts.